作者：周邦彦
词牌/韵律：瑞鹤仙

paragraphs: 悄郊原带郭。
行路永，客去车尘漠漠。
斜阳映山落。
敛馀红、犹恋孤城栏角。
凌波步弱。
过短亭、何用素约。
有流莺劝我，重解绣鞍，缓引春酌。
不记归时早暮，上马谁扶，醒眠朱阁。
惊飙动幕。
扶残醉，绕红药。
叹西园、已是花深无地，东风何事又恶。
任流光过却。
犹喜洞天自乐。

标签：宋词三百首